Համակարգը փոխելու համար նախ քաղաքական դաշտին մէջ գործող ուժերուն առարկայական մօտեցումը անհրաժեշտ է զգալ ու տեսնել: Ժողովրդավարական կարգեր հաստատելու հիմքը առարկայական քննարկումներն ու տրամաբանօրէն զարգացող գործընթացները պիտի կազմեն, ոչ թէ ամէն բան արդարացնելու անհիմն յայտարարութիւններն ու սպառնալիքները: Որքան ալ քաղաքական դաշտի մէջ մրցակցութիւնը սուր ըլլայ, անհրաժեշտ է որ հիմնուի գործի, արդարութեան եւ ժողովրդավարութեան հաստատման սկզբունքներու եւ ոչ թէ զգացական պոռթկումներու եւ սահմանադրութիւնն ու դատաիրաւական համակարգը խախտող ու քաղաքական դաշտը բեւեռացնող մօտեցումներու վրայ: